b'\n_START_ARTICLE_\nChakri-dynastiet\n_START_PARAGRAPH_\nChakri-dynastiet er den thailandske kongesl\xc3\xa6gt, der har regeret Thailand siden grundl\xc3\xa6ggelsen af Ratthanakosin-\xc3\xa6raen i 1782 efter at kong Taksin af Thonburi blev erkl\xc3\xa6ret sindssyg og hovedstaden for Siam (det tidligere navn for Thailand) blev flyttet over Chao Phraya floden til \xc3\xb8en Ratthanakosin i det omr\xc3\xa5de, der blev betegnet Bangkok, og som gradvis udviklede sig til den internationale metropol, som Bangkok i dag udg\xc3\xb8r. _NEWLINE_Chakri-symbolet, der udg\xc3\xb8r kongefamiliens emblem eller v\xc3\xa5benskjold er sammensat af det symbolske tegn for kraftcenter (Chakra = hjul, cirkel) kombineret med en trefork (Trisula), det rituelle v\xc3\xa5ben for guden Narai. Narai er en avatar eller manifestation af guden Vishnu som den thailandske konge anses for at v\xc3\xa6re en jordisk manifestation af. Betegnelsen Chakri udtrykker i forbindelse med det funktion som kongeligt v\xc3\xa5benskjold en \xc3\xa5ndeligt overleveret styrke baseret p\xc3\xa5 guddommelige kr\xc3\xa6fter, der kan medvirke til at styrke og opretholde stabilitet i den fysiske verden._NEWLINE_Forud for grundl\xc3\xa6ggelse af dynastiet opretholdt kong Buddha Yodfa Chulalok den Store (Rama I) en titel som Chao Pharaya Chakri, som han havde arvet fra sin far, der havde v\xc3\xa6ret Chao Pharaya Chakri af Pitsanuloke gennem mere end 10 \xc3\xa5r. Denne titel blev tidligere tilegnet de st\xc3\xb8rste og st\xc3\xa6rkeste h\xc3\xa6rledere fra Ayuthaya (Thailands tidligere hovedstad), hvor titlen f\xc3\xb8rst og fremmest symboliserede de p\xc3\xa5g\xc3\xa6ldendes styrke p\xc3\xa5 krigsskuepladsen. I forbindelse med grundl\xc3\xa6ggelse af det nye kongedynasti valgte kong Rama I selv b\xc3\xa5de navn og emblem for det nye dynasti._NEWLINE_Thailands nuv\xc3\xa6rende konge, Maha Vajiralongkorn Bodindradebayavarangkun, er den tiende i r\xc3\xa6kken, og han betegnes derfor b\xc3\xa5de som kong Vajiralongkorn og som kong Rama X af Chakri-dynastiet.'